Potrivit Inspectoratului de Poliţie Judeţean (IPJ) Hunedoara, accidentul s-a produs după ce un tânăr de 23 de ani, care s-a urcat băut la volanul unui autoturism, a pierdut controlul direcţiei de deplasare într-o curbă la stânga şi a intrat cu maşina într-un parapet de protecţie de pe marginea drumului.
"În urma evenimentului rutier, a rezultat decesul unui tânăr de 21 de ani şi rănirea altor trei persoane. Conducătorul auto a fost testat cu aparatul alcooltest care a indicat o valoare de 0,54 mg/l alcool pur în aerul expirat", a menţionat sursa citată.
La faţa locului au fost mobilizate două autospeciale cu modul de descarcerare de la Detaşamentul de pompieri militari din Deva, precum şi patru ambulanţe pentru a le acorda ajutorul necesar victimelor.
În maşină se aflau cinci persoane, dintre care una, în vârstă de 27 de ani, a rămas încarcerată, iar tânărul de 21 de ani se afla în stop cardio-respirator. Acestuia i-au fost aplicate manevre de resuscitare, dar fără niciun rezultat, a informat ISU Hunedoara.